Mandag morgen advarer DMI om snefygning i Nordjylland, Thy og Mors.

Der er grund til at være forsigtig på vejene over hele landet mandag morgen, hvor sne og is gør kørebanerne glatte over hele landet. Men især i det nordjyske er der grund til at være på vagt. DMI udsender varsel om snefygning for Nordjylland, samt for Thy og Mors. - I forbindelse med tiltagende vind i løbet af dagen, længerevarende snefald, samt temperaturer under 0 grader kan der forekomme snefygning mange steder, lyder varslet. Problemet er, at de kolde temperaturer betyder, at sneen er meget fin og let, forklarer vagthavende ved DMI, Lars Henriksen. Og når det så blæser op, er resultatet snefygning, som kan være rigtig farligt, hvis man er ude og køre bil. - Det, der er farligt ved snefygninger, er, at man mister orienteringen, når der er hvidt overalt, så man risikerer at køre ind i noget. Det er også for at advare folk, så de får lukket for eksempel porten ind til laden, siger Lars Henriksen. Snefygningen ventes at fortsætte frem til tirsdag aften.